b'\n_START_ARTICLE_\nBojana \xc5\xa0alji\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nBojana \xc5\xa0alji\xc4\x8d Pode\xc5\xa1va je \xc5\xa1tudij kompozicije vpisala leta 1996 pri Marku Mihevcu na Akademiji za glasbo v Ljubljani in ga uspe\xc5\xa1no zaklju\xc4\x8dila leta 2001. Svojo \xc5\xa1tudijsko pot je nadaljevala s podiplomskim \xc5\xa1tudijem elektroakusti\xc4\x8dne glasbe v razredu Dietra Kaufmanna na Univerzi za glasbo in upodabljajo\xc4\x8do umetnost na Dunaju, dodatno pa se je izobra\xc5\xbeevala \xc5\xa1e pri Brunu Liberdi, Wolfgangu Mittererju, Fran\xc3\xa7oise Barriere in Richardu Boulangerju. _NEWLINE_\xc5\xbde med \xc5\xa1tudijem in po njem so bila njena dela predstavljena na mnogih doma\xc4\x8dih in mednarodnih festivalih, prejela pa je tudi mnoge nagrade in \xc5\xa1tipendije. Povabljena je bila na \xc5\xa1tevilne rezidence, med drugim v \xc5\xa0vico, na \xc5\xa0vedsko in v Francijo. _NEWLINE_Od leta 2003 deluje kot samostojna usvarjalka na podro\xc4\x8dju kulture in je \xc4\x8dlanica Dru\xc5\xa1tva slovenskih skladateljev, v zadnjem \xc4\x8dasu pa \xc5\xbeivi in ustvarja v Ajdov\xc5\xa1\xc4\x8dini. Prete\xc5\xbeno se osredoto\xc4\x8da na elektroakusti\xc4\x8dno glasbo in komponira ve\xc4\x8dkanalne skladbe za trak in skladbe, ki vklju\xc4\x8dujejo obdelavo zvoka \xc5\xbeivih instrumentov v realnem \xc4\x8dasu. Poleg samostojnih glasbenih del, pisanih za koncertne situacije, ustvarja \xc5\xa1e glasbo za dramsko in lutkovno gledali\xc5\xa1\xc4\x8de, za plesne predstave, film ter druge avdio-vizualne projekte. _NEWLINE_Pri svojem ustvarjanju je sodelovala \xc5\xbee z mnogimi glasbeniki (Aldo Kumar, Gregor Zemlji\xc4\x8d), re\xc5\xbeiserji (Silvan Omerzu, Janez Pipan), plesalkami (Katja Kosi, Ann Adamovi\xc4\x87, Mojca Klemen\xc4\x8di\xc4\x8d) ter multimedijskimi ustvarjalci (Bo\xc5\xa1tjan Bugari\xc4\x8d in Milo\xc5\xa1 Bartol, skladatelji\xc4\x8dina so\xc4\x8dlana v umetni\xc5\xa1ki skupini C3). Svojo glasbo je med drugim prispevala za filme Mirana Zupani\xc4\x8da, Marka Cafnika, Robija \xc4\x8cernel\xc4\x8da in Ullricha Kaufmana.'